แบล็กพิงก์

**แบล็กพิงก์** (; , มักเขียนตัวพิมพ์ใหญ่ทั้งหมดหรือ **BLɅϽKPIИK**) เป็นเกิร์ลกรุปเกาหลีใต้ ก่อตั้งโดยวายจีเอนเตอร์เทนเมนต์ ประกอบด้วยสมาชิกจำนวนสี่คนคือ จีซู, เจนนี, โรเซ และ​ลิซ่า ได้รับการยกย่องจากสื่อสิ่งพิมพ์ต่าง ๆ ว่าเป็น "เกิร์ลกรุปที่ยิ่งใหญ่ที่สุดในโลก" โดยเป็นที่ยอมรับในฐานะผู้นำที่ทรงอิทธิพลต่อกระแสเกาหลีและเป็นตัวแทนเกี่ยวกับแนวคิด "เกิร์ลครัช" ในวงการเคป็อป ซึ่งพาสำรวจในอรรถบทของความมั่นใจในตนเองและพลังของผู้หญิง 

แบล็กพิงก์เปิดตัวในเดือนสิงหาคม 2016 พร้อมกับซิงเกิลอัลบั้ม *[[สแควร์วัน (ซิงเกิลอัลบั้ม)|สแควร์วัน]]* นำเสนอเพลงอย่าง "วิสเซิล" และ "บูมบายาห์" ที่สามารถขึ้นอันดับหนึ่งบนเซอร์เคิลดิจิทัลชาร์ตของเกาหลีใต้ และ*[[บิลบอร์ด]]* เวิลด์ดิจิทัลซองส์ ของสหรัฐ ตามลำดับ ต่อมาออกซิงเกิลอัลบั้ม *[[สแควร์ทู]]* ในเดือนพฤศจิกายน ซึ่งเพลง "เพลย์อิงวิทไฟร์" กลายเป็นเพลงแรกของเกิร์ลกรุปเกาหลีที่เข้าสู่ชาร์ตแคนาเดียนฮอต 100 ความนิยมของวงทั้งในประเทศและต่างประเทศเติบโตขึ้น หลังจากออกซิงเกิลอันดับหนึ่งอย่าง "ตู-ดู ตู-ดู" (2018) ซึ่งเป็นเพลงแรกของศิลปินกลุ่มหญิงเกาหลีที่เข้าสู่ชาร์ตซิงเกิลแห่งสหราชอาณาจักรและได้รับการรับรองจากสมาคมผู้ประกอบกิจการเพลงของสหรัฐอเมริกา (RIAA) มิวสิกวิดีโอกลายเป็นวิดีโอแรกของศิลปินกลุ่มเกาหลีที่มียอดผู้ชมถึงหนึ่งและสองพันล้านครั้งบนยูทูบ มิวสิกวิดีโอเพลง "คิลดิสเลิฟ" (2019) และ "ฮาวยูไลก์แดต" (2020) เคยถูกบันทึกให้เป็นมิวสิกวิดีโอที่มียอดผู้ชมมากที่สุดใน 24 ชั่วโมงแรกหลังจากเปิดตัว โดยเพลงหลังขึ้นอันดับสูงสุดบนแกออนดิจิทัลชาร์ตและถูกบันทึกในบันทึกสถิติโลกกินเนสส์ถึงห้ารายการ 

แบล็กพิงก์เป็นเกิร์ลกรุปเกาหลีที่มีอันดับสูงสุดบนชาร์ต''บิลบอร์ด''ฮอต 100 โดยขึ้นสูงสุดอันดับที่ 13 ด้วยซิงเกิล "ไอศกรีม" (2020) และบน''บิลบอร์ด'' 200 โดยขึ้นสูงสุดอันดับหนึ่งด้วยอัลบั้ม *[[บอร์นพิงก์]]* (2022) สตูดิโออัลบั้มของแบล็กพิงก์อย่าง *[[ดิอัลบั้ม (อัลบั้มแบล็กพิงก์)|ดิอัลบั้ม]]* (2020) และ *บอร์นพิงก์* ต่างก็ทำลายสถิติเป็นอัลบั้มของศิลปินหญิงที่ขายดีที่สุดในเกาหลีใต้ โดยกลายเป็นอัลบั้มแรกที่ขายได้มากกว่าหนึ่งล้านและสองล้านชุด ตามลำดับ *บอร์นพิงก์* เป็นอัลบั้มแรกของเกิร์ลกรุปนับตั้งแต่แดนิตีเคนในปี 2008 ที่สามารถขึ้นอันดับหนึ่งบน*บิลบอร์ด* 200 และถูกบันทึกในบันทึกสถิติโลกกินเนสส์สองรายการในฐานะอัลบั้มแรกของเกิร์ลกรุปเกาหลีที่ขึ้นอันดับสูงสุดบน*บิลบอร์ด* 200 เช่นเดียวกับชาร์ตอัลบั้มแห่งสหราชอาณาจักร ซิงเกิลนำของอัลบั้ม "พิงก์เวนอม" (2022) เป็นเพลงแรกของศิลปินกลุ่มเกาหลีที่ขึ้นอันดับหนึ่งบนเออาร์ไอเอซิงเกิลส์ชาร์ตของออสเตรเลีย และเป็นเพลงแรกของเกิร์ลกรุปที่ขึ้นอันดับหนึ่งบน''บิลบอร์ด''โกลบอล 200

ด้วยยอดสตรีม 40 พันล้านครั้ง และยอดขายอัลบั้ม 20 ล้านชุดทั่วโลก แบล็กพิงก์จึงกลายเป็นหนึ่งในเกิร์ลกรุปที่มียอดขายสูงสุดตลอดกาล บอร์นพิงก์เวิลด์ทัวร์ (2022–23) กลายเป็นทัวร์คอนเสิร์ตที่ทำรายได้สูงสุดของศิลปินกลุ่มหญิงและศิลปินเอเชีย และเป็นศิลปินเอเชียรายแรกที่ได้ลงพาดหัวข่าวในเทศกาลโคเชลลา พวกเธอยังเป็นศิลปินที่มียอดผู้ติดตามและยอดผู้ชมสูงสุดบนยูทูบ เช่นเดียวกับเกิร์ลกรุปที่มียอดผู้ติดตามและยอดสตรีมสูงสุดบนสปอติฟาย รางวัลที่แบล็กพิงก์ได้รับมีหลายรางวัล ซึ่งรวมถึงโกลเดนดิสก์อะวอดส์, มามาอะวอดส์, พีเพิลส์ชอยซ์อะวอดส์ และเอ็มทีวีวิดีโอมิวสิกอะวอดส์ รางวัลหลังทำให้พวกเธอกลายเป็นเกิร์ลกรุปวงแรกในศตวรรษที่ 21 ที่ชนะรางวัลศิลปินกลุ่มแห่งปี นอกเหนือจากงานเพลง พวกเธอยังได้ลงนามเพื่อสนับสนุนผลิตภัณฑ์ในอุตสาหกรรมอย่างหลากหลายและนำแฟชั่นเข้ามาเป็นส่วนหนึ่งของภาพลักษณ์สาธารณะอย่างหนัก สำหรับงานในฐานะผู้สนับสนุนการตระหนักรู้เกี่ยวกับการเปลี่ยนแปลงสภาพภูมิอากาศ วงได้รับพระราชทานเป็นสมาชิกกิตติมศักดิ์ของเครื่องราชอิสริยาภรณ์จักรวรรดิบริติช (MBE) ในปี 2023 แบล็กพิงก์เป็นเกิร์ลกรุปวงแรกที่ติดอันดับผู้ทรงอิทธิพลเอเชียที่มีอายุไม่เกิน 30 ปี ของ*ฟอบส์* และได้ชื่อว่าผู้ให้ความบันเทิงแห่งปี ของนิตยสาร *[[ไทม์]]* รวมถึงถูกจัดให้อยู่ในอันดับต้น ๆ ในรายชื่อผู้ทรงอิทธิพลในเกาหลีของ''ฟอบส์'' และได้รับการยกย่องจากอดีตประธานาธิบดีเกาหลีใต้ มุน แจ-อิน สำหรับการเผยแพร่วัฒนธรรมเคป็อปและเกาหลีไปทั่วโลก

## ประวัติ
### 2010–2016: การก่อตั้งและกิจกรรมก่อนเปิดตัว
แบล็กพิงก์เริ่มก่อตัวในปี 2010 เมื่อวายจีเอนเตอร์เทนเมนต์จัดให้มีการทดสอบความสามารถทั่วโลกสำหรับผู้สมัครที่ยังอยู่ในช่วงวัยก่อนวัยรุ่นหรือวัยรุ่นเพื่อสร้างเกิร์ลกรุปวงใหม่ หลังจากเปิดตัววงหลักเพียงวงเดียวอย่างทูเอนีวันเมื่อปีก่อน ตามที่สมาชิกวงระบุ การเข้าร่วมสังกัดในฐานะศิลปินฝึกหัดคล้ายกับการลงทะเบียนเรียนในสถาบันป็อปสตาร์แบบเต็มเวลา ซึ่งเจนนีได้อธิบายถึงประสบการณ์นี้ว่า "เข้มงวดยิ่งกว่าโรงเรียน" ส่วนโรเซก็เปรียบเทียบว่าเป็น *[[ดิเอกซ์แฟกเตอร์]]* แบบมีหอพัก ในขณะเดียวกัน สมาชิกวงที่ละทิ้งชีวิตออกไปจากประเทศเกาหลีใต้ การฝึกฝนที่กวดขันควบคู่ไปกับความตื่นตระหนกทางวัฒนธรรมนั้นเป็นสิ่งที่ยากเป็นพิเศษ การเตรียมการสำหรับการเปิดตัวของแบล็กพิงก์เริ่มตั้งแต่ต้นปี 2011 เมื่อวายจีเอนเตอร์เทนเมนต์เปิดเผยในวันที่ 14 พฤศจิกายน ว่าเกิร์ลกรุปวงใหม่ของพวกเขาจะเปิดตัวในช่วงครึ่งแรกของปี 2012 และมีสมาชิกอย่างน้อยเจ็ดคน ด้วยเหตุนี้ จึงทำให้เกิดข่าวคราวและข่าวลือมากมายที่แพร่สะพัดว่าการเปิดตัวของเกิร์ลกรุปวงใหม่นั้นถูกเลื่อนออกไป ถึงแม้จะไม่มีข้อมูลอย่างเป็นทางการก็ตาม จนในวันที่ 18 พฤษภาคม 2016 วายจีเอนเตอร์เทนเมนต์ยืนยันว่าเกิร์ลกรุปจะเปิดตัวในเดือนกรกฎาคม โดยระบุว่าสมาชิกได้รับการคัดเลือกผ่านการแข่งขันอันดุเดือดมานานหลายปี ทั้งนี้ ต้นสังกัดยังระบุในภายหลังว่าจัง ฮันนา และมุน ซูอา ผู้ซึ่งได้รับการแนะนำสู่สาธารณชนในฐานะสมาชิกที่อาจได้เปิดตัวเป็นเกิร์ลกรุปวงใหม่นั้น จะไม่ถูกรวมอยู่ในรายชื่อนี้

เจนนี แร็ปเปอร์หลักและนักร้องนำของวง เป็นสมาชิกคนแรกที่ได้รับการเปิดเผยเมื่อวันที่ 1 มิถุนายน 2016 เธอเข้าร่วมวายจีเอนเตอร์เทนเมนต์ในฐานะศิลปินฝึกหัดเมื่อปี 2010 โดยย้ายจากนิวซีแลนด์กลับมาอยู่เกาหลีใต้ เธอได้รับการแนะนำต่อสาธารณชนเป็นครั้งแรกเมื่อปี 2012 ในภาพถ่ายชื่อ "Who's that girl?" บนเว็บไซต์ของวายจีเอนเตอร์เทนเมนต์ในวันที่ 10 เมษายน เจนนียังคงได้รับการประชาสัมพันธ์อย่างต่อเนื่องในฐานะสมาชิกของเกิร์ลกรุปวงใหม่ผ่านการทำงานร่วมหลายครั้ง ซึ่งเธอได้แสดงมิวสิกวิดีโอเพลง "แดตเอกซ์เอกซ์" ของจี-ดรากอน จากอีพีของเขา *[[วันออฟอะไคนด์]]* และเป็นนักร้องรับเชิญในเพลง "แบล็ก" (2013) จากอัลบั้มของเขา *[[กูป์ เด'ทา]]* และเพลง "สเปเชียล" (2013) จากอัลบั้ม *[[First Love (Lee Hi album)|เฟิสต์เลิฟ]]* ของอีไฮ ลิซ่า แร็ปเปอร์หลักและนักเต้นหลักของวง ได้รับการเปิดเผยเป็นสมาชิกคนที่สองเมื่อวันที่ 8 มิถุนายน 2016 เธอเป็นคนเดียวในบรรดาผู้สมัคร 4,000 คนที่ผ่านการคัดเลือกจากวายจีเอนเตอร์เทนเมนต์เมื่อปี 2010 ในประเทศไทย อันเป็นประเทศบ้านเกิดของเธอ และกลายเป็นศิลปินฝึกหัดต่างชาติคนแรกของสังกัดในปี 2011 เธอได้รับการแนะนำเป็นครั้งแรกในเดือนพฤษภาคม 2012 ในวิดีโอที่ชื่อ "Who's that girl???" ซึ่งโพสต์บนช่องยูทูบของวายจีเอนเตอร์เทนเมนต์ ทั้งนี้ ลิซ่ายังปรากฏอยู่ในมิวสิกวิดีโอเพลง "รินการีนกา" ของแทยังในปี 2013 รวมถึงเป็นโฆษกให้แบรนด์เสื้อผ้าแนวสตรีต โนนากอน ในปี 2015 และแบรนด์เครื่องสำอาง มูนช็อต ในปี 2016

จีซู นักร้องนำของวง ได้รับการเปิดเผยเป็นสมาชิกคนที่สามเมื่อวันที่ 15 มิถุนายน 2016 เธอเข้าร่วมวายจีเอนเตอร์เทนเมนต์ในฐานะศิลปินฝึกหัดเมื่อเดือนกรกฎาคม 2011 และปรากฏอยู่ในโฆษณาและมิวสิกวิดีโอหลายครั้งในช่วงก่อนเปิดตัว ซึ่งรวมถึงมิวสิกวิดีโอเพลง "สปอยเลอร์ + แฮปเพนเอนดิง" (2014) ของอีพิกไฮ จากอัลบั้ม *[[ชูบ็อกซ์]]* และ "แอมดิฟเฟอเรนต์" ของไฮซูฮย็อน ทั้งนี้ เธอยังปรากฏเป็นแขกรับเชิญในละครปี 2015 เรื่อง *[[โปรดิวเซอร์หน้าใส หัวใจกุ๊กกิ๊ก]]* ด้วย โรเซ นักร้องนำและนักเต้นหลักของวง เป็นสมาชิกคนสุดท้ายที่ได้รับการเปิดเผยเมื่อวันที่ 22 มิถุนายน 2016 เธออยู่อันดับที่หนึ่งในบรรดาผู้สมัคร 700 คนจากการคัดเลือกของวายจีเอนเตอร์เทนเมนต์เมื่อปี 2012 ในออสเตรเลีย หลังจากนั้นเธอก็เซ็นสัญญาเป็นศิลปินฝึกหัดกับต้นสังกัดและย้ายไปอยู่โซลเพื่อเริ่มการฝึก เธอเป็นนักร้องรับเชิญในแทร็ก "วิตเอาต์ยู" (2012) ของจี-ดรากอน จากอีพี *วันออฟอะไคนด์* โดยได้รับเครดิตเป็น "เกิร์ลกรุปวงใหม่จากวายจี ?" จนกระทั่งเธอได้รับการแนะนำต่อสาธารณชนอย่างเป็นทางการ

thumb|right|สัญลักษณ์อย่างเป็นทางการของแบล็กพิงก์|alt=Refer to the caption
ในวันที่ 29 มิถุนายน วายจีเอนเตอร์เทนเมนต์ยืนยันว่าเกิร์ลกรุปวงใหม่จะมีสมาชิกสี่คนแทนแผนเดิมที่กำหนดไว้เก้าคนและได้เปิดเผยชื่อวงอย่างเป็นทางการว่า แบล็กพิงก์ ตามที่ตัวแทนต้นสังกัดระบุ ชื่อของวงมีความหมายว่า "ความสวยไม่ใช่ทุกสิ่ง" และเป็นสัญลักษณ์ว่า "พวกเธอเป็นทีมที่ไม่ได้ห้อมล้อมแค่ความสวยเพียงอย่างเดียว แต่ยังเปี่ยมไปด้วยพรสวรรค์ที่ยอดเยี่ยม" ภายหลังจีซูยังเปิดเผยในงานแถลงข่าวว่าชื่ออื่น ๆ ของวงที่อยู่ระหว่างการพิจารณานั้น มีคำว่า พิงก์พังก์, เบบีมอนสเตอร์ และแมกนัม ด้วย แบล็กพิงก์เผยแพร่วิดีโอซ้อมเต้นครั้งแรกเมื่อวันที่ 6 กรกฎาคม ซึ่งได้รับความสนใจจากสาธารณชนเป็นอย่างมาก จนในวันที่ 29 กรกฎาคม วายจีเอนเตอร์เทนเมนต์ยืนยันว่าแบล็กพิงก์จะเปิดตัวในวันที่ 8 สิงหาคม 2016

### 2016–2017: การเปิดตัว ความนิยมที่เพิ่มขึ้น และความสำเร็จเชิงพาณิชย์
[200px|left|thumb|แบล็กพิงก์แสดงเพลง "[เพลย์อิงวิทไฟร์ (เพลงแบล็กพิงก์)|เพลย์อิงวิทไฟร์" ในงานเมลอนมิวสิกอะวอดส์ 2016 เมื่อวันที่ 9 พฤศจิกายน 2016]]
การประชาสัมพันธ์สำหรับการเปิดตัวของวงเริ่มขึ้นในสัปดาห์แรกของเดือนสิงหาคม 2016 ด้วยการเผยแพร่ภาพทีเซอร์ วิดีโอ และโฆษณา นับเป็นเกิร์ลกรุปวงใหม่ในรอบเจ็ดปีภายใต้สังกัดวายจีเอนเตอร์เทนเมนต์ แบล็กพิงก์ออกซิงเกิลอัลบั้มเปิดตัว *[[สแควร์วัน (ซิงเกิลแบล็กพิงก์)|สแควร์วัน]]* เมื่อวันที่ 8 สิงหาคม 2016 ประกอบด้วยแทร็กชื่อ "บูมบายาห์" และ "วิสเซิล" ทั้งสองเพลงติดอันดับที่หนึ่งและสองบนชาร์ต*[[บิลบอร์ด]]* เวิลด์ดิจิทัลซองเซลส์ ทำให้แบล็กพิงก์เป็นศิลปินที่บรรลุเป้าหมายดังกล่าวได้เร็วที่สุดและเป็นศิลปินลำดับที่สามของวายจีเอนเตอร์เทนเมนต์ ที่สามารถครองสองอันดับแรกได้พร้อมกัน ถัดจากไซและบิกแบง เมื่อ "วิสเซิล" ออกจำหน่ายก็สามารถกวาดชาร์ตเพลงเกาหลีทั้งหมดได้อย่างรวดเร็วและเปิดตัวที่อันดับหนึ่งบนแกออนดิจิทัลชาร์ต การแสดงรายการเพลงครั้งแรกของแบล็กพิงก์ ออกอากาศเมื่อวันที่ 14 สิงหาคม 2016 ในรายการ *[[อินกีกาโย]]* ทางช่องเอสบีเอส โดยวงชนะอันดับหนึ่งในรายการ *อินกีกาโย* หลังจากเปิดตัวได้ 14 วัน พวกเธอสิ้นสุดการประชาสัมพันธ์ *สแควร์วัน* เมื่อวันที่ 11 กันยายน 2016 ด้วยการชนะ *อินกีกาโย* เป็นครั้งที่สอง

แบล็กพิงออกซิงเกิลอัลบั้มที่สอง *[[สแควร์ทู]]* ประกอบด้วยแทร็กชื่อ "เพลย์อิงวิทไฟร์" และ "สเตย์" เมื่อวันที่ 1 พฤศจิกายน 2016 วงเริ่มประชาสัมพันธ์ในรายการ *อินกีกาโย* เมื่อวันที่ 6 พฤศจิกายน และ *[[เอ็ม เคาต์ดาวน์]]* ทางช่องเอ็มเน็ตเมื่อวันที่ 10 พฤศจิกายน "เพลย์อิงวิทไฟร์" กลายเป็นซิงเกิลที่สองของแบล็กพิงก์ที่ขึ้นอันดับหนึ่งบนชาร์ต*บิลบอร์ด* เวิลด์ดิจิทัลซองเซลส์ และเป็นเพลงแรกของเกิร์ลกรุปเคป็อปที่ติดชาร์ต*บิลบอร์ด* แคนาเดียนฮอต 100 ในเกาหลีใต้ "เพลย์อิงวิทไฟร์" ขึ้นสูงสุดที่อันดับสาม ขณะที่ "สเตย์" อยู่ในสิบอันดับแรก ความสำเร็จเชิงพาณิชย์ของแบล็กพิงก์ในช่วงห้าเดือนแรก ทำให้พวกเธอได้รับรางวัลศิลปินหน้าใหม่หลายรายการในงานประกาศผลรางวัลดนตรีเกาหลีที่สำคัญช่วงสิ้นปี ซึ่งรวมถึงเอเชียอาร์ติสต์อะวอดส์, เมลอนมิวสิกอะวอดส์, โกลเดนดิสก์อะวอดส์, โซลมิวสิกอะวอดส์ และแกออนชาร์ตมิวสิกอะวอดส์ ทั้งนี้ *บิลบอร์ด* ยังตั้งชื่อให้พวกเธอเป็นหนึ่งในศิลปินกลุ่มเคป็อปหน้าใหม่ยอดเยี่ยมของปี 2016 ด้วย

[thumb|right|แบล็กพิงก์แสดงเพลง "[แอสอิฟอิตส์ยัวร์ลาสต์" ในงานเทศกาลดนตรีเกาหลี ซึ่งจัดขึ้นเมื่อวันที่ 1 ตุลาคม 2017]]
ในวันที่ 17 มกราคม 2017 แบล็กพิงก์เปิดเผยชื่อแฟนดอมว่า "บลิงก์" ซึ่งเป็นการรวมคำระหว่าง "แบล็ก" และ "พิงก์" เมื่อวันที่ 22 มิถุนายน วงออกซิงเกิลเดี่ยวแบบดิจิทัลครั้งแรกชื่อ "แอสอิฟอิตส์ยัวร์ลาสต์" ตามที่จีซูระบุ เพลงมีการเปลี่ยนแปลงทางเสียงเมื่อเทียบกับผลงานก่อนหน้า ซึ่งนำเสนอคอนเซปต์ "แบล็ก" และนับเป็นซิงเกิลแรกของพวกเธอกับคอนเซปต์ "พิงก์" ที่มีความสดใสขึ้น เพลงขึ้นสูงสุดที่อันดับสามบนแกออนดิจิทัลชาร์ต และอันดับที่ 13 บนชาร์ตบับบลิงอันเดอร์ฮอต 100 ของ *บิลบอร์ด* กลายเป็นเพลงแรกของพวกเธอที่เข้าสู่ชาร์ตหลังได้ เพลงยังเปิดตัวที่อันดับหนึ่งบนชาร์ตเวิลด์ดิจิทัลซองเซลส์ของ *บิลบอร์ด* หลังจากออกจำหน่ายได้หนึ่งวัน ทำให้เป็นซิงเกิลอันดับหนึ่งเพลงที่สามของพวกเธอบนชาร์ตนี้ ภายหลังมิวสิกวิดีโอเพลงยังทำสถิติเป็นมิวสิกวิดีโอที่มียอดกดไลก์สูงสุดโดยเกิร์ลกรุปเกาหลีบนยูทูบ เช่นเดียวกับมิวสิกวิดีโอของศิลปินกลุ่มเคป็อปที่มียอดผู้ชมสูงสุดใน 24 ชั่วโมงแรกของการเปิดตัว 

ในวันที่ 20 กรกฎาคม 2017 แบล็กพิงก์จัดการแสดงที่นิปปงบูโดกังในโตเกียว ซึ่งมีผู้เข้าชมมากกว่า 14,000 คน และมีผู้พยายามซื้อตั๋วมากถึง 200,000 คน วงเปิดตัวในญี่ปุ่นเมื่อวันที่ 30 สิงหาคม 2017 ด้วยการออกเอกซ์เทนเดดเพลย์ภาษาญี่ปุ่นที่มีชื่อเดียวกับตนเอง (EP) โดยเป็นการรวมซิงเกิลก่อนหน้าของวงในเวอร์ชันภาษาญีปุ่น อีพีดังกล่าวเปิดตัวและขึ้นอันดับสูงสุดบนออริคอนอัลบั้มชาร์ต ทำให้แบล็กพิงก์เป็นศิลปินต่างชาติลำดับที่สามที่ติดอันดับสูงสุดบนชาร์ตด้วยผลงานเปิดตัว ทั้งนี้ "แอสอิฟอิตส์ยัวร์ลาสต์" ยังถูกจัดให้อยู่ 25 อันดับเพลงประจำฤดูร้อนทั่วโลกปี 2017 ของยูทูบอีกด้วย

### 2018–2019: ความก้าวหน้าระดับนานาชาติและทัวร์รอบโลกครั้งแรก
ในวันที่ 6 มกราคม 2018 แบล็กพิงก์เผยแพร่ตอนแรกในรายการเรียลลิตีโชว์ครั้งแรกชื่อ *[[แบล็กพิงก์เฮาส์]]* มีทั้งหมด 12 ตอน โดยออกอากาศตลอดปี 2018 รายการพาติดตามสมาชิกทั้งสี่คนที่ใช้เวลาพักร้อน 100 วัน ในขณะที่พวกเธอย้ายเข้าไปอยู่หอพักใหม่ ออกอากาศผ่านทางวีไลฟ์และช่องยูทูบอย่างเป็นทางการของวง ต่อมาในวันที่ 28 มีนาคม แบล็กพิงก์ออกอีพีภาษาญี่ปุ่นเปิดตัวซ้ำภายใต้ชื่อ *รี:แบล็กพิงก์* โดยเวอร์ชันดิจิทัลมีเพลงเดียวกับต้นฉบับก่อนหน้า ขณะที่เวอร์ชันกายภาพบรรจุเป็นดีวีดี ซึ่งประกอบด้วยมิวสิกวิดีโอทั้งหมดและเพลงภาษาเกาหลีอีกหกเพลง

[225px|thumb|left|แบล็กพิงก์ที่[โซลมิวสิกอะวอดส์ ปี 2018]]
ในวันที่ 15 มิถุนายน 2018 วงออกอีพีภาษาเกาหลีชุดแรก *[[สแควร์อัป (อีพี)|สแควร์อัป]]* ในเกาหลีใต้ อีพีเปิดตัวที่อันดับหนึ่งบนแกออนอัลบั้มชาร์ตและได้รับการรับรองระดับทองคำขาวโดยสมาคมลิขสิทธิ์เพลงเกาหลี (KMCA) สำหรับยอดขาย 250,000 หน่วย *สแควร์อัป* นำวงเข้าสู่ชาร์ต ''บิลบอร์ด'' 200 ครั้งแรก และเป็นอัลบั้มที่ติดอันดับสูงสุดบนชาร์ตโดยศิลปินกลุ่มหญิงเกาหลี ซึ่งในขณะนั้นอัลบั้มเปิดตัวที่อันดับ 40 นอกจากนี้ อีพียังเปิดตัวที่อันดับสูงสุดบนชาร์ต *บิลบอร์ด* เวิลด์อัลบั้ม และทำให้แบล็กพิงก์กลายเป็นศิลปินกลุ่มหญิงเกาหลีวงแรกที่ขึ้นอันดับหนึ่งบนชาร์ต *บิลบอร์ด* อีเมอร์จิงอาร์ติสต์ ด้วย ซิงเกิลนำของอีพี "ตู-ดู ตู-ดู" ขึ้นสูงสุดที่อันดับหนึ่งบนแกออนดิจิทัลชาร์ต ขณะที่ "ฟอร์เอเวอร์ยัง" ขึ้นสูงสุดที่อันดับสอง ทั้งสองเพลงต่างได้รับการรับรองระดับทองคำขาวโดย KMCA สำหรับเพลงที่มียอดดาวน์โหลดมากกว่า 2,500,000 ครั้ง และยอดสตรีม 100,000,000 สตรีมภายในประเทศ ในสหรัฐ "ตู-ดู ตู-ดู" เปิดตัวที่อันดับ 55 บน''บิลบอร์ด''ฮอต 100 กลายเป็นเพลงที่ติดชาร์ตสูงสุดโดยเกิร์ลกรุปเกาหลีในขณะนั้น แซงสถิติเพลง "โนบอดี" ของวันเดอร์เกิลส์ในปี 2009 และนับเป็นครั้งแรกที่เกิร์ลกรุปเกาหลีเข้าสู่ชาร์ตสตรีมมิงซองส์ของสหรัฐ โดยติดที่อันดับ 39 ทั้งนี้ เพลงยังได้รับการรับรองระดับทองคำโดยสมาคมผู้ประกอบกิจการเพลงของสหรัฐอเมริกา (RIAA) ในเดือนสิงหาคม 2019 ทำให้แบล็กพิงก์กลายเป็นเกิร์ลกรุปเกาหลีวงแรกที่ได้รับการรับรองนี้ภายในประเทศ ในสหราชอาณาจักร "ตู-ดู ตู-ดู" เปิดตัวที่อันดับ 78 บนชาร์ตซิงเกิลแห่งสหราชอาณาจักร ทำให้แบล็กพิงก์กลายเป็นศิลปินกลุ่มหญิงวงแรกที่เข้าสู่ชาร์ตนี้ ส่วนยอดผู้ชมอย่างเป็นทางการบนยูทูบนั้น มิวสิกวิดีโอเพลง "ตู-ดู ตู-ดู" มียอดรวม 36.2 ล้านครั้งภายใน 24 ชั่วโมงหลังจากเผยแพร่ กลายเป็นวิดีโอออนไลน์ที่มีผู้ชมมากที่สุดใน 24 ชั่วโมงแรกโดยศิลปินเกาหลี และเป็นมิวสิกวิดีโอที่มีผู้ชมมากที่สุดตลอดกาลใน 24 ชั่วโมงแรกที่อันดับสองในขณะนั้น รวมถึงกลายเป็นมิวสิกวิดีโอที่มีผู้ชมมากที่สุดโดยศิลปินเกาหลีใต้ในเดือนมกราคม 2019 และกลายเป็นมิวสิกวิดีโอแรกของศิลปินกลุ่มเคป็อปที่มีผู้ชมมากกว่าหนึ่งพันล้านครั้งในเดือนพฤศจิกายน 2019 และสองพันล้านครั้งในเดือนมกราคม 2023 "ตู-ดู ตู-ดู" ได้ชื่อว่าเป็นเพลงแห่งปี โดยบริษัทวิจัยเกาหลีใต้ แกลอัปเกาหลี ซึ่งเป็นการสำรวจผ่านสาธารณชนประจำปี 2018

[225px|thumb|right|แบล็กพิงก์ในงานแจกลายเซ็นอัลบั้ม [สแควร์อัป (อีพี)|''สแควร์อัป'' ที่เอเคพลาซาในบุนดัง เมื่อวันที่ 24 มิถุนายน 2018]]
แบล็กพิงก์เริ่มทัวร์ในญี่ปุ่นครั้งแรกที่สามารถขายบัตรหมดอย่าง แบล็กพิงก์อะรีนาทัวร์ 2018 โดยเริ่มตั้งแต่วันที่ 24 ถึง 25 กรกฎาคม ในโอซากะ เพื่อส่งเสริมอีพีภาษาญี่ปุ่นของพวกเธอ แรกเริ่มทัวร์ถูกกำหนดการแสดงไว้หกรอบทั่วโอซากะ ฟูกูโอกะ และชิบะ แต่ภายหลังได้เพิ่มรอบการแสดงในชิบะ เนื่องจากความต้องการที่ท่วมท้น ต่อมามีการเพิ่มจุดเยือนสุดท้ายในวันที่ 24 ธันวาคม ที่เคียวเซระโดมโอซากะเพื่อเป็นของขวัญวันคริสต์มาสให้กับแฟนเพลงในการแสดงที่ขายบัตรหมดต่อหน้าฝูงชนนับห้าหมื่นคน เมื่อวันที่ 12 กันยายน มีการประกาศว่าวงจะจัดคอนเสิร์ตในกรุงโซลเป็นครั้งแรกชื่อ แบล็กพิงก์ 2018 ทัวร์ [อินยัวร์แอเรีย] โซลเอกซ์บีซีการ์ด ที่สนามกีฬายิมนาสติกโอลิมปิก คอนเสิร์ตดังกล่าวถือเป็นการแสดงแรกในอินยัวร์แอเรียเวิลด์ทัวร์ ซึ่งเดินสายตลอดปี 2019 และต้นปี 2020 ในอเมริกาเหนือ ยุโรป โอเชียเนีย และเอเชีย เมื่อสิ้นสุดลง ทัวร์ดังกล่าวกลายเป็นทัวร์ที่ทำรายได้สูงที่สุดโดยเกิร์ลกรุปเกาหลี

เมื่อวันที่ 19 ตุลาคม นักร้องชาวบริติช ดัว ลีปา ออกเพลง "คิสแอนด์เมกอัป" กับแบล็กพิงก์ เป็นแทร็กใหม่ฉบับจำหน่ายซ้ำจากอัลบั้มแรกของเธอในชื่อเดียวกับตนเอง เพลงเปิดตัวที่อันดับ 93 บน*บิลบอร์ด*ฮอต 100 ถือเป็นซิงเกิลที่สองของแบล็กพิงก์บนชาร์ตและทำให้พวกเธอเป็นเกิร์ลกรุปเกาหลีเพียงกลุ่มเดียวที่มีเพลงติดชาร์ตนี้มากกว่าหนึ่งเพลง "คิสแอนด์เมกอัพ" ยังเป็นซิงเกิลแรกของแบล็กพิงก์ที่อยู่ใน 40 อันดับแรกบนชาร์ตซิงเกิลแห่งสหราชอาณาจักร รวมถึงเป็นเกิร์ลกรุปเกาหลีกลุ่มแรกและศิลปินเกาหลีลำดับที่สามจากทั้งหมดที่สามารถติดท็อป 40 ได้สำเร็จ ในเดือนเดียวกันนั้น วงได้เซ็นสัญญากับอินเตอร์สโคปเรเคิดส์ ซึ่งเป็นสังกัดในเครือยูนิเวอร์แซลมิวสิกกรุป ในเดือนพฤศจิกายน 2018 แบล็กพิงก์ประกาศวันเดินทางเพิ่มเติมในอินยัวร์แอเรียเวิลด์ทัวร์ ที่ครอบคลุมพื้นที่ในเอเชีย ตั้งแต่เดือนมกราคมถึงมีนาคม 2019 เจนนีเปิดตัวเป็นศิลปินเดี่ยวในเพลง "โซโล" ที่คอนเสิร์ตของแบล็กพิงก์ในกรุงโซลเมื่อวันที่ 11 พฤศจิกายน ก่อนปล่อยเพลงและมิวสิกวิดีโออย่างเป็นทางการในวันรุ่งขึ้น สตูดิโออัลบั้มภาษาญี่ปุ่นชุดแรกของวงชื่อ *[[แบล็กพิงก์อินยัวร์แอเรีย]]* วางจำหน่ายในรูปแบบดิจิทัลในวันที่ 23 พฤศจิกายน และแบบกายภาพในวันที่ 5 ธันวาคม โดยเป็นการรวมเพลงฉบับภาษาญี่ปุ่นก่อนหน้าทั้งหมดของพวกเธอ อัลบั้มเปิดตัวที่อันดับเก้าบนออริคอนอัลบัมชาร์ตและขายได้ประมาณ 13,000 ชุดในสัปดาห์แรก
[180px|thumb|left|แบล็กพิงก์แสดง[อินยัวร์แอเรียเวิลด์ทัวร์ ในอัมสเตอร์ดัม ปี 2019]]

แบล็กพิงก์เปิดตัวในสหรัฐที่แกรมมีอาร์ติสต์โชว์เคสของยูนิเวอร์แซลมิวสิกกรุป ซึ่งเป็นงานเฉพาะผู้ได้รับบัตรเชิญเท่านั้นที่ ROW ในดาวน์ทาวน์ลอสแอนเจลิส เมื่อวันที่ 9 กุมภาพันธ์ 2019 ต่อมาวงได้ปรากฏอยู่ในรายการโทรทัศน์อเมริกันอีกหลายรายการ ซึ่งรวมถึง *[[เดอะเลตโชว์วิธสตีเฟนกอลแบร์]]*, *[[กูดมอนิงอเมริกา]]* และ *[[สตราฮานแอนด์ซารา]]* ในเดือนมีนาคมนั้น พวกเธอกลายเป็นเกิร์ลกรุปเคป็อปวงแรกที่ได้ขึ้นปกนิตยสาร *บิลบอร์ด*

อีพีชุดที่สองของแบล็กพิงก์ชื่อ *[[คิลดิสเลิฟ]]* วางจำหน่ายวันที่ 5 เมษายน 2019 พร้อมกับซิงเกิลในชื่อเดียวกัน อัลบั้มเปิดตัวที่อันดับ 24 บน *บิลบอร์ด* 200 ขณะที่ซิงเกิลนำขึ้นอันดับที่ 41 บนชาร์ตฮอต100 กลายเป็นอันดับสูงสุดโดยศิลปินหญิงเกาหลีบนสองชาร์ตหลักของ *บิลบอร์ด* "คิลดิสเลิฟ" ติดอันดับที่ 66 จาก 100 เพลงยอดเยี่ยมแห่งปี 2019 ของนิตยสาร *บิลบอร์ด* เพลง "ฟอร์เอเวอร์ยัง" เป็นบีไซต์จากอีพี *[[สแควร์อัป (อีพี)|สแควร์อัป]]* (2018) มียอดดาวน์โหลดมากกว่า 2.5 ล้านครั้งในเดือนธันวาคม 2019 กลายเป็นเพลงที่ห้าของวงและครั้งที่สองของพวกเธอที่ได้รับการรับรองระดับทองคำขาวจากสมาคมลิขสิทธิ์เพลงเกาหลี (KMCA) ถัดจากเพลง "ตู-ดู ตู-ดู" แบล็กพิงก์ได้แสดงในเทศกาลโคเชลลา ในวันที่ 12 และ 19 เมษายน 2019 การแสดงของวงได้รับคำชมจากนักวิจารณ์และแฟนเพลง แกบ กินสเบิร์ก จาก *บิลบอร์ด* เรียกการแสดงนี้ว่า "น่าตื่นเต้น" และ "ไม่มีทางลืม"

ในวันที่ 16 ตุลาคม 2019 *คิลดิสเลิฟ* ฉบับภาษาญี่ปุ่นเผยแพร่สู่ตลาดญี่ปุ่น ขึ้นสูงสุดที่อันดับ 17 บนออริคอนอัลบัมชาร์ต วงไปเยือนประเทศญี่ปุ่นเพื่อทำกิจกรรมส่งเสริมการขายต่าง ๆ รวมถึงปรากฏตัวในรายการเพลงญี่ปุ่นอย่าง *[[มิวสิกสเตชัน]]* ทางช่องทีวีอาซาฮิ และ *เลิฟมิวสิก* ทางช่องฟูจิทีวี นักอ่านนิตยสาร *[[เปเปอร์ (นิตยสาร)|เปเปอร์]]* โหวตให้พวกเธอเป็น "เคป็อปที่ประทับใจแห่งปี 2019" ในรายชื่อประจำปีของเบรกเดอะอินเทอร์เน็ตอะวอดส์

### 2020–2021: ''ดิอัลบั้ม'' และเดอะโชว์
เมื่อวันที่ 22 เมษายน 2020 มีการยืนยันว่าวงจะร่วมงานกับเลดีกากา จากสตูดิโออัลบั้มที่หกของเธอ *[[โครมาติกา]]* เพลง "ซาวเออร์แคนดี" ออกมาเป็นซิงเกิลประชาสัมพันธ์ในวันที่ 28 พฤษภาคม 2020 เปิดตัวที่อันดับ 33 บน *บิลบอร์ด* ฮอต 100 กลายเป็นเพลงแรกของแบล็กพิงก์ที่อยู่ใน 40 อันดับแรก ยังเป็นอันดับสูงที่สุดของวงในขณะนั้น และเป็นอันดับสูงที่สุดของเกิร์ลกรุปเคป็อปด้วย ในประเทศออสเตรเลีย เพลงเปิดตัวที่อันดับแปดกลายเป็นเพลงแรกของแบล็กพิงก์ที่ขึ้นสิบอันดับแรกได้ในประเทศ และเป็นซิงเกิลแรกที่ติดท็อป 20 ในสหราชอาณาจักร โดยเปิดตัวที่อันดับที่ 17 ในวันที่ 18 พฤษภาคม วายจีเอนเตอร์เทนเมนต์ประกาศว่าวงจะปล่อยซิงเกิลก่อนวางจำหน่ายในเดือนมิถุนายน ตามด้วยซิงเกิลเพิ่มเติมในระหว่างเดือนกรกฎาคมถึงสิงหาคม เพื่อประชาสัมพันธ์สตูดิโออัลบั้มเกาหลีชุดแรก ต่อมาในวันที่ 2 มิถุนายน วายจียืนยันอย่างเป็นทางการว่าหลังออกสตูดิโออัลบั้ม โรเซ ลิซ่า และจีซู สมาชิกวงจะออกผลงานเดี่ยวตามมา โดยที่โรเซจะเป็นคนแรก ขณะกำลังทำอัลบั้มชุดใหม่ วายจีได้เปิดตัวรายการเรียลลิตีโชว์ของแบล็กพิงก์ชื่อ *24/365 วิธแบล็กพิงก์* ในวันที่ 13 มิถุนายน ล่วงหน้าก่อนเปิดตัวบนยูทูบ เป็นรายการที่ติดตามการกลับมาของพวกเธอควบคู่ไปกับการแบ่งปันชีวิตประจำวันผ่านวิดีโอบล็อก 

ซิงเกิล "ฮาวยูไลก์แดต" ออกเป็นซิงเกิลแรกในวันที่ 26 มิถุนายน เพลงขึ้นสูงสุดอันดับหนึ่งบนแกออนดิจิทัลชาร์ตเป็นเวลาสามสัปดาห์ "ฮาวยูไลก์แดต" กลายเป็นเพลงที่ห้าของแบล็กพิงก์ที่ติดชาร์ต *บิลบอร์ด* ฮอต 100 (ขึ้นสูงสุดอันดับ 33) มิวสิกวิดีโอในยูทูบทำลายบันทึกสถิติโลกกินเนสส์ 5 ห้วข้อ ยังติดอันดับหนึ่งในรายชื่อ 10 เพลงยอดนิยมประจำฤดูร้อน 2020 ของยูทูบมิวสิก และได้รางวัลเพลงแห่งฤดูร้อนที่งานประกาศรางวัลเอ็มทีวีวิดีโอมิวสิกอะวอดส์ 2020 ทำให้แบล็กพิงก์เป็นศิลปินหญิงเกาหลีวงแรกที่ได้รับรางวัลนี้ ในวันที่ 23 กรกฎาคม วายจีประกาศว่าซิงเกิลที่สอง "ไอศกรีม" กับนักร้องชาวอเมริกัน เซลีนา โกเมซ จะวางจำหน่ายในวันที่ 28 สิงหาคม เพลงเปิดตัวที่อันดับที่ 13 บน *บิลบอร์ด* ฮอต 100 ถือเป็นอันดับสูงที่สุดของวง และเป็นครั้งแรกที่สามารถติดท็อป 20 ได้ ในสหราชอาณาจักร ขึ้นสูงสุดอันดับที่ 39 กลายเป็นศิลปินเกาหลีที่มีเพลงฮิตใน 40 อันดับแรกมากที่สุดจำนวนห้าเพลงในขณะนั้น

thumb|upright=1.16|แบล็กพิงก์ในเดือนตุลาคม 2020
แบล็กพิงก์ออกสตูดิโออัลบั้มเกาหลีชุดแรกในชื่อ *[[ดิอัลบั้ม (อัลบั้มแบล็กพิงก์)|ดิอัลบั้ม]]* ในวันที่ 2 ตุลาคม 2020 "เลิฟซิกเกิลส์" ออกเป็นซิงเกิลหลักที่สาม *ดิอัลบั้ม* ขึ้นถึงอันดับสองบน ''บิลบอร์ด'' 200 และชาร์ตอัลบั้มแห่งสหราชอาณาจักร กลายเป็นอันดับสูงที่สุดของศิลปินหญิงเกาหลี อัลบั้มทำลายสถิติยอดขายสัปดาห์แรกของเกิร์ลกรุปเกาหลี ด้วยยอดขาย 590,000 ชุด หลังออกจำหน่ายได้เพียงหนึ่งวัน และทำให้แบล็กพิงก์เป็นเกิร์ลกรุปเคป็อปวงแรกที่ขายได้ถึงล้านชุด โดยขายได้ประมาณ 1.2 ล้านชุด ในเวลาไม่ถึงหนึ่งเดือน เพื่อส่งเสริมเพลงในสหรัฐ แบล็กพิงก์แสดง "เลิฟซิกเกิลส์" บน *[[กูดมอนิงอเมริกา]]* และ *[[จิมมีคิมเมลไลฟ์!]]* ในวันที่ 21 ตุลาคม

ภาพยนตร์สารคดีครั้งแรกของวง *[[แบล็กพิงก์: ไลต์อัพเดอะสกาย]]* ออกฉายทางเน็ตฟลิกซ์เมื่อวันที่ 14 ตุลาคม 2020 ซึ่งครอบคลุมระยะเวลาสี่ปีนับตั้งแต่เปิดตัวในปี 2016 สารคดีเรื่องดังกล่าวประกอบด้วยฟุตเทจจากการฝึกซ้อม กิจวัตรประจำวัน เบื้องหลังการถ่ายทำ และบทสัมภาษณ์ของสมาชิกแต่ละคน รวมถึงกระบวนการผลิต *ดิอัลบั้ม*  ความสำเร็จเชิงพาณิชย์ของ *ดิอัลบั้ม* ร่วมกับภาพยนตร์สารคดี ส่งให้แบล็กพิงก์ครองอันดับหนึ่งในฐานะดาราป็อปที่มีอิทธิพลที่สุดประจำเดือนตุลาคมของบลูมเบิร์ก ในวันที่ 2 ธันวาคม  แบล็กพิงก์ประกาศร่วมมือกับยูทูบมิวสิกสำหรับคอนเสิร์ตสตรีมสดครั้งแรกของพวกเธอในชื่อ เดอะโชว์ จัดขึ้นวันที่ 27 ธันวาคม 2020 แต่ถูกเลื่อนออกมาเป็นวันที่ 31 มกราคม 2021 เนื่องจากระเบียบข้อบังคับว่าด้วยการระบาดทั่วของโควิด-19 ในเกาหลีใต้ คอนเสิร์ตนี้เป็นการแสดงสดครั้งแรกของเพลงหลายเพลงจาก *ดิอัลบั้ม* เช่นเดียวกับเพลง "กอน" ของโรเซ จากอัลบัมเดี่ยวชุดแรกของเธอ *[[อาร์ (ซิงเกิลอัลบั้ม)|อาร์]]* ผู้คนมากกว่า 280,000 คน ได้สมัครสมาชิกเพื่อเข้าชมการแสดง และคอนเสิร์ตมีการสตรีมสดกว่า 100 ประเทศ

แบล็กพิงก์ออก *ดิอัลบั้ม* เวอร์ชันภาษาญี่ปุ่นเมื่อวันที่ 3 สิงหาคม 2021 โดยมีเวอร์ชันภาษาญี่ปุ่นถึงสี่จากทั้งหมดแปดแทร็ก ("ฮาวยูไลก์แดต", "พริตตีซาเวจ", "เลิฟซิกเกิลส์" และ "ยูเนเวอร์โนว์") ขึ้นถึงอันดับสามบนออริคอนอัลบั้มชาร์ต เพื่อส่งเสริมอัลบั้ม พวกเธอได้ปรากฏบนรายการเพลงญี่ปุ่นอย่าง *มิวสิกสเตชัน* ทางช่องทีวีอาซาฮิ ในวันที่ 4 สิงหาคม ภาพยนตร์สารคดีเรื่อง *[[แบล็กพิงก์: เดอะมูวี]]* ออกฉายในโรงภาพยนตร์ทั่วโลก นำเสนอบทสัมภาษณ์พิเศษของวง ตลอดจนการแสดงสดจากเดอะโชว์และอินยัวร์แอเรียเวิลด์ทัวร์

### 2022–2023: ''บอร์นพิงก์'' และทัวร์รอบโลกครั้งที่สอง
ในวันที่ 6 กรกฎาคม 2022 วายจีเอนเตอร์เทนเมนต์ประกาศว่าแบล็กพิงก์อยู่ในขั้นตอนสุดท้ายของการบันทึกเสียงสำหรับอัลบั้มใหม่ โดยเตรียมถ่ายทำมิวสิกวิดีโอในช่วงกลางเดือนกรกฎาคมและออกเพลงใหม่ในเดือนสิงหาคม และยังยืนยันว่าวงจะเริ่มทัวร์คอนเสิร์ตครั้งที่สองในช่วงปลายปี ในวันที่ 12 กรกฎาคม วายจีเอนเตอร์เทนเมนต์เผยว่าแบล็กพิงก์จะจัดคอนเสิร์ตเสมือนจริงชื่อ *[[แบล็กพิงก์: เดอะเวอชวล]]* ในเกม *[[พับจีโมบายล์]]* ตั้งแต่วันที่ 22 ถึง 30 กรกฎาคม ประกอบด้วยการแสดงเพลงฮิตของวงพร้อมกับแทร็กพิเศษ "เรดีฟอร์เลิฟ" ซึ่งจะแสดงตัวอย่างภายในงานเป็นครั้งแรก ก่อนปล่อยตัวเต็มเป็นมิวสิกวิดีโอแอนิเมชันในวันที่ 29 กรกฎาคม 

[thumb|left|แบล็กพิงก์แสดงในลอนดอน สำหรับ[บอร์นพิงก์เวิลด์ทัวร์ ในเดือนธันวาคม 2022|alt=Blackpink standing onstage, facing leftwards]]
ในวันที่ 31 กรกฎาคม มีการประกาศว่าแบล็กพิงก์จะออกซิงเกิลก่อนวางจำหน่าย "พิงก์เวนอม" ในวันที่ 19 สิงหาคม ก่อนอัลบั้มชุดที่สองของพวกเธอในเดือนกันยายน ตามด้วยเวิลด์ทัวร์ ซึ่งเริ่มเมื่อวันที่ 15 ตุลาคม ในโซล และคาดว่าจะดำเนินไปจนถึงเดือนมิถุนายน 2023 หลังจากการวางจำหน่าย เพลงดังกล่าวขึ้นอันดับหนึ่งบน''บิลบอร์ด'' โกลบอล 200 ถึงสองสัปดาห์ กลายเป็นเพลงแรกของศิลปินหญิงเคป็อปที่ขึ้นอันดับหนึ่งและยังเป็นเพลงเกาหลีเพลงแรกที่อยู่ในชาร์ตได้นานหลายสัปดาห์ ขึ้นถึงอันดับสองบนเซอร์เคิลดิจิทัลชาร์ตของเกาหลีใต้ อันดับที่ 22 บนชาร์ต''บิลบอร์ด''ฮอต 100 และเป็นเพลงแรกของศิลปินกลุ่มเคป็อปที่ขึ้นอันดับสูงสุดบนชาร์ตซิงเกิลแห่งออสเตรเลีย ด้วย เมื่อวันที่ 28 สิงหาคม แบล็กพิงก์แสดงเพลง "พิงก์เวนอม" ที่งานเอ็มทีวีวิดีโอมิวสิกอะวอดส์ 2022 ทำให้พวกเธอเป็นศิลปินหญิงเคป็อปกลุ่มแรกในประวัติศาสตร์ที่ได้แสดงในงานดังกล่าว และยังได้รับรางวัลการแสดงเมตาเวิร์สยอดเยี่ยม จาก *เดอะเวอชวล* ด้วย 

ในวันที่ 16 กันยายน 2022 แบล็กพิงก์ออกสตูดิโออัลบั้มชุดที่สอง *[[บอร์นพิงก์]]* ควบคู่ไปกับซิงเกิล "ชัตดาวน์" เพลงขึ้นอันดับหนึ่งบน*บิลบอร์ด* โกลบอล 200 และขึ้นอันดับสามบนเซอร์เคิลดิจิทัลชาร์ต รวมถึงอันดับที่ 24 บนชาร์ต*บิลบอร์ด*ฮอต 100 *บอร์นพิงก์* เปิดตัวที่อันดับหนึ่งบนเซอร์เคิลอัลบั้มชาร์ตด้วยยอดขาย 2,141,281 ชุดในเวลาไม่ถึงสองวัน และเป็นอัลบั้มแรกของเกิร์ลกรุปเคป็อปที่ขายได้มากกว่าสองล้านชุด ในสหรัฐ *บอร์นพิงก์* เปิดตัวที่อันดับหนึ่งบน''บิลบอร์ด'' 200 กลายเป็นอัลบั้มแรกของศิลปินหญิงเกาหลีที่ขึ้นอันดับสูงสุดและเป็นอัลบั้มของศิลปินกลุ่มหญิงที่ทำได้นับตั้งแต่ *[[เวลคัมทูเดอะดอลเฮาส์]]* ของแดนิตีเคนในปี 2008 ในสหราชอาณาจักร *บอร์นพิงก์* ยังเป็นอัลบั้มแรกของเกิร์ลกรุปเคป็อปที่ขึ้นอันดับหนึ่งบนชาร์ตอัลบั้มแห่งสหราชอาณาจักร ทำให้แบล็กพิงก์เป็นเกิร์ลกรุปที่มีอัลบั้มเปิดตัวบนชาร์ตในสหรัฐและสหราชอาณาจักรที่อันดับหนึ่งพร้อม ๆ กัน นับตั้งแต่ *[[เซอร์ไวเวอร์ (อัลบั้ม)|เซอร์ไวเวอร์]]* ของเดสทินีส์ไชลด์ในปี 2001 และเป็นอัลบั้มที่ขายดีที่สุดอันดับแปดของโลกในปี 2022 จากข้อมูลของสมาพันธ์ผู้ผลิตสิ่งบันทึกเสียงระหว่างประเทศ ในเดือนธันวาคม 2022 วงได้ชื่อว่าผู้ให้ความบันเทิงแห่งปี จากนิตยสาร *[[ไทม์]]*

หลังจากออกอัลบั้ม แบล็กพิงก์เริ่มทัวร์คอนเสิร์ต บอร์นพิงก์เวิลด์ทัวร์ โดยเริ่มตั้งแต่วันที่ 15 ตุลาคม 2022 ในโซล ตามด้วยทัวร์อเมริกาเหนือและยุโรปตลอดเดือนธันวาคม ทัวร์ประกอบด้วยการแสดงสดครั้งแรกของเพลงหลายเพลงจาก *บอร์นพิงก์* และผลงานเดี่ยวของสมาชิกแต่ละคน ได้แก่ ซิงเกิลอัลบั้ม *อาร์* (2021) ของโรเซ, *[[ลลิษา (ซิงเกิลอัลบั้ม)|ลลิษา]]* (2021) ของลิซ่า, *[[มี (ซิงเกิลอัลบั้ม)|มี]]* (2023) ของจีซู และซิงเกิล "ยูแอนด์มี" (2023) ของเจนนี ต่อมาแบล็กพิงก์ออกรายการเรียลลิตีโชว์ *บอร์นพิงก์เมมโมรีส์* บนยูทูบ โดยเริ่มตั้งแต่วันที่ 2 ธันวาคม ซึ่งเป็นวิดีโอบล็อกที่รวบรวมเบื้องหลังของ *บอร์นพิงก์* ทั้งหมด นับตั้งแต่การเตรียมตัวไปจนถึงการทัวร์คอนเสิร์ต ในวันที่ 28 มกราคม 2023 วงได้แสดงเพลง "พิงก์เวนอม" และ "ชัตดาวน์" ร่วมกับนักดนตรีอย่างโกตีเย กาปูว์ซง และดอเนียล โลซาโควิช ในงานการกุศลเลอกาลาเดเปียสโฌนที่ปารีส ซึ่งจัดโดยบรีฌิต มาครง สุภาพสตรีหมายเลขหนึ่งของฝรั่งเศส ทั้งนี้ ทัวร์ยังคงดำเนินต่อไปในปี 2023 โดยมีการแสดงในสนามกีฬาทั่วเอเชียและคอนเสิร์ตในทวีปอื่น ๆ อีกมากมาย

[thumb|แบล็กพิงก์แสดงใน[เทศกาลโคเชลลา 2023|alt=Blackpink with their hands raised, surrounded by feathers]]

แบล็กพิงก์ได้ลงพาดหัวข่าวในเทศกาลดนตรีและศิลปะโคเชลลาแวลลีย์ เมื่อวันที่ 15 และ 22 เมษายน 2023 ทำให้พวกเธอกลายเป็นศิลปินเอเชียรายแรกในประวัติศาสตร์ที่ทำหน้าที่เป็นศิลปินหลัก โดยการแสดงของวงได้รับการตอบรับเชิงบวกจากแฟนเพลงและนักวิจารณ์ ซึ่งยกย่องเกี่ยวกับการแสดงที่มีความมั่นใจ เต็มเปี่ยมไปด้วยพลัง และอธิบายว่าเป็นช่วงเวลาประวัติศาสตร์สำหรับการเป็นตัวแทนของเคป็อปบนเวทีระดับโลก ในวันที่ 2 กรกฎาคม แบล็กพิงก์กลายเป็นศิลปินเกาหลีวงแรกที่ได้ลงพาดหัวข่าวในเทศกาลดนตรีที่สำคัญของสหราชอาณาจักร บริติชซัมเมอร์ไทม์ไฮด์พาร์ก ในลอนดอน จากนั้นก็กลับมาทัวร์อองคอร์ในสนามกีฬา โดยเริ่มตั้งแต่เดือนกรกฎาคมในประเทศฝรั่งเศสและสหรัฐ ซึ่งการแสดงรอบอองคอร์ได้สร้างสถิติจำนวนมาก รวมถึงทำให้พวกเธอกลายเป็นเกิร์ลกรุปเกาหลีวงแรกที่ทำการแสดงในสนามกีฬาในยุโรป, เกิร์ลกรุปวงแรกที่ทำการแสดงที่สนามกีฬาอัลลิเจนต์, ออราเคิลพาร์ก และด็อดเจอร์ในสหรัฐ และศิลปินหญิงลำดับที่สามในประวัติศาสตร์ ต่อจากบียอนเซ่ และเทย์เลอร์ สวิฟต์ ที่ขายบัตรหมดทั้งสองวันที่สนามกีฬาเมตไลฟ์

ในวันที่ 18 พฤษภาคม วงประกาศออกเพลงชื่อ "เดอะเกิลส์" ซึ่งเป็นส่วนหนึ่งของเพลงประกอบเกมมือถือของพวกเธอ *แบล็กพิงก์: เดอะเกม* ในวันที่ 25 สิงหาคม 2023 โดยเพลงออกจำหน่ายพร้อมกับรูปแบบกายภาพ ซึ่งเปิดตัวที่อันดับหนึ่งบนเซอร์เคิลอัลบั้มชาร์ตด้วยยอดขาย 160,460 ชุดในสัปดาห์แรก กลายเป็นอัลบั้มอันดับหนึ่งครั้งที่ห้าของวง ที่งานเอ็มทีวีวิดีโอมิวสิกอะวอดส์ 2023 แบล็กพิงก์ได้รับรางวัลออกแบบท่าเต้นยอดเยี่ยม สำหรับเพลง "พิงก์เวนอม" และศิลปินกลุ่มแห่งปี กลายเป็นเกิร์ลกรุปวงที่สองที่คว้ารางวัลนี้ นับตั้งแต่ทีแอลซีในปี 1999 บอร์นพิงก์เวิลด์ทัวร์ สิ้นสุดในวันที่ 17 กันยายน ด้วยคอนเสิร์ตสองรอบสุดท้ายในโซล เมื่อสิ้นสุดการแสดง ทัวร์ดึงดูดผู้เข้าชมทั้งหมด 1.8 ล้านคน ทำให้เป็นทัวร์คอนเสิร์ตของเกิร์ลกรุปเกาหลีที่มีผู้เข้าชมมากที่สุด และอยู่อันดับ 10 บนชาร์ต 40 อันดับทัวร์รอบโลกในช่วงสิ้นปี 2023 ของ*บิลบอร์ด*  ถิอเป็นอันดับสูงสุดของทัวร์เคป็อปในปีนั้น ด้วยรายได้ทั่วโลก 330 ล้านเหรียญสหรัฐ ทัวร์ทำลายสถิติ สไปซ์เวิลด์ – 2019 ทัวร์ ของสไปซ์เกิลส์ กลายเป็นทัวร์คอนเสิร์ตที่ทำรายได้สูงสุดตลอดกาลของศิลปินกลุ่มหญิง และทัวร์คอนเสิร์ตที่ทำรายได้สูงสุดในประวัติศาสตร์ของศิลปินเอเชีย

### 2023–ปัจจุบัน: การต่อสัญญาและทัวร์รอบโลกครั้งที่สาม
เนื่องจากสัญญาของแบล็กพิงก์กับวายจีเอนเตอร์เทนเมนต์กำลังจะสิ้นสุดในเดือนสิงหาคม 2023 ทางต้นสังกัดจึงได้ออกแถลงการณ์ต่อสื่อเกาหลีใต้ในเดือนกรกฎาคม โดยยืนยันว่าการต่อสัญญากำลังอยู่ในระหว่างการหารือและภายหลังได้รับการยืนยันอีกครั้งในเดือนพฤศจิกายนว่าพวกเขา "ยังคงเจรจากับศิลปินเกี่ยวกับสัญญาพิเศษอยู่" เมื่อวันที่ 15 พฤศจิกายน *บิลบอร์ด* ได้ประกาศเปิดตัว *แบล็กพิงก์: อะวีอาร์อองคอร์* ซึ่งเป็นการแสดงอองคอร์ของวงที่โซล ในรูปแบบความจริงเสมือนโดยร่วมมือกับเมตา เป็นคอนเสิร์ตเวลา 70 นาที ผลิตโดยไดมอนด์บราเธอส์ ฉายครั้งแรกในเกมวีอาร์ *[[ฮอไรซันเวิลส์|เมตาฮอไรซันเวิลส์]]* เมื่อวันที่ 5 ธันวาคม 2023 วายจีเอนเตอร์เทนเมนต์ยืนยันว่าสมาชิกทั้งสี่คนของแบล็กพิงก์ ได้ต่อสัญญาสำหรับกิจกรรมกลุ่มและสัญญาว่าจะมีอัลบั้มใหม่และทัวร์รอบโลกตามมา

[thumb|left|แบล็กพิงก์แสดงที่มิลาน สำหรับ[เดดไลน์เวิลด์ทัวร์ในปี 2025]]

ภาพยนตร์คอนเสิร์ตฉลองครบรอบแปดปีของวง *แบล็กพิงก์เวิลด์ทัวร์ [บอร์นพิงก์] อินซีเนมาส์* เข้าฉายตั้งแต่วันที่ 31 กรกฎาคม 2024 ในโรงภาพยนตร์กว่า 110 ประเทศทั่วโลก ซึ่งประกอบด้วยการแสดงของวงที่โกช็อกโดมควบคู่กับฟุตเทจจากเมืองอื่น ๆ ในทัวร์ ทั้งนี้ แบล็กพิงก์ได้จัดงาน "พิงก์คาร์เพต" เมื่อวันที่ 9 สิงหาคม สำหรับการเปิดตัวภาพยนตร์ที่ห้างสรรพสินค้าไทม์สแควร์ ในเขตย็องดึงโพ โซล รวมถึงจัดงานแจกลายเซ็นที่โซลในวันที่ 8 สิงหาคม ซึ่งเป็นวันครบรอบแปดปีของวง โดยมีแฟนเพลงจำนวน 88 คนบนวีเวิร์ส ซึ่งได้รับคำเชิญผ่านการจับฉลาก ในวิดีโอที่เผยแพร่เมื่อเดือนกรกฎาคม 2024 ซึ่งให้รายละเอียดเกี่ยวกับแผนในอนาคตของค่ายเพลง ผู้ก่อตั้งวายจีเอนเตอร์เทนเมนต์ ยัง ฮย็อน-ซ็อก ยืนยันว่าแบล็กพิงก์จะกลับมาและเริ่มทัวร์ในปี 2025 ด้วย

ในวันที่ 5 กุมภาพันธ์ 2025 แบล็กพิงก์เผยแพร่วิดีโอตัวอย่างแรกสำหรับทัวร์ที่กำลังจะมาถึง จากนั้นในวันที่ 19 กุมภาพันธ์ วงได้ประกาศวันสำหรับการทัวร์รอบโลก โดยเริ่มตั้งแต่วันที่ 5 กรกฎาคม ที่สนามกีฬาโกยัง ในเมืองโกยัง และมุ่งสู่สนามกีฬาในอเมริกาเหนือและยุโรป รวมถึงสนามกีฬาเวมบลีย์ในลอนดอน ทำให้พวกเธอเป็นเกิร์ลกรุปเคป็อปวงแรกที่ทำการแสดงในสถานกีฬานี้ ในวันที่ 6 พฤษภาคม ชื่อทัวร์ได้รับการเปิดเผยว่า เดดไลน์เวิลด์ทัวร์ ต่อมาในวันที่ 23 มิถุนายน วายจีเอนเตอร์เทนเมนต์ประกาศว่าแบล็กพิงก์จะเปิดตัวซิงเกิลการกลับมาเป็นครั้งแรกในการแสดงทัวร์วันแรกที่เมืองโกยัง หลังจากแสดงเพลงเป็นครั้งแรกเมื่อวันที่ 5 กรกฎาคม ซิงเกิล "จัมป์" ออกจำหน่ายอย่างเป็นทางการเมื่อวันที่ 11 กรกฎาคม ผ่านสังกัดวายจีเอนเตอร์เทนเมนต์ ซึ่งร่วมมือในการจัดจำหน่ายใหม่กับดิออร์ชาร์ด แทนที่อินเตอร์สโคปผู้จัดจำหน่ายเดิมของวง "จัมป์" กลายเป็นเพลงที่สามของพวกเธอที่ติดอันดับสูงสุดบน *บิลบอร์ด* โกลบอล 200 และเพลงที่สี่ของพวกเธอที่ติดอันดับสูงสุดบน *บิลบอร์ด* โกลบอลคลูชันยูเอส ทำให้แบล็กพิงก์เป็นศิลปินหญิงที่มีเพลงขึ้นอันดับหนึ่งมากที่สุดในประวัติศาสตร์ของชาร์ตหลัง ทั้งนี้ เพลงยังเปิดตัวที่อันดับ 28 บนชาร์ต *บิลบอร์ด* ฮอต 100 ของสหรัฐ ซึ่งนับเป็นครั้งที่สิบของวงที่เข้าสู่ชาร์ตนี้ ในวันที่ 14 มกราคม 2026 แบล็กพิงก์ได้ประกาศว่าอีพีชุดที่สาม *[[เดดไลน์]]* มีกำหนดวางจำหน่ายในวันที่ 27 กุมภาพันธ์

## ความเป็นศิลปิน
แนวเพลงของแบล็กพิงก์ส่วนใหญ่เป็นแนวอีดีเอ็มและป็อปโดยพื้นฐาน ซึ่งผสมผสานกับองค์ประกอบของฮิปฮอปและแทร็ป ขณะเดียวกันก็รวมแนวเพลงอื่น ๆ อย่างอาร์แอนด์บี, อาหรับ, บัลลาด, ดิสโก และร็อก เพลงหลายเพลงของวงมักจะนำเสนอเสียงเบสดรอปอยู่บ่อยครั้ง โดยเฉพาะอย่างยิ่งก่อนเข้าท่อนคอรัส ซึ่งนักวิจารณ์ดนตรีมองว่าเป็นเสียงที่มีลักษณะเฉพาะของวง เนื้อหาในเพลงส่วนใหญ่เกี่ยวกับความเป็นอิสระ พลังของผู้หญิง การเลิกรา และความสัมพันธ์ที่เป็นพิษเช่นเดียวกับความรักในฤดูร้อน

## อิทธิพลของวง
[200px|thumb|right|แฟนคลับขณะเชียร์คอนเสิร์ต[เคียวเซระโดมโอซากะ|เคียวเซระโดมของแบล็กพิงก์ ในโอซากะในเดือนธันวาคม 2018]]
แบล็กพิงก์ได้สร้างอิทธิพลต่อวงการเคป็อปไปทั่วโลกและได้รับการกล่าวถึงว่าเป็น "เกิร์ลกรุปที่ยิ่งใหญ่ที่สุดในโลก" "กลุ่มดนตรีหญิงเคป็อปที่ยิ่งใหญ่ที่สุด" และ "ราชินีเคป็อป" ในเกาหลีใต้ นิตยสาร *[[ฟอบส์]]* จัดอันดับให้แบล็กพิงก์เป็น "ผู้ทรงอิทธิพลในเกาหลี" อันดับหนึ่ง ประจำปี 2019 อันดับที่สามในปี 2020 และอันดับที่สองในปี 2021 สื่อต่างประเทศหลายแห่งอย่างเช่น *ฟอบส์*, *[[บิลบอร์ด]]* และ *[[เดอะฮอลลีวูดรีพอตเตอร์]]* ต่างยอมรับถึงความนิยมของวงและผลงานของพวกเธอที่เผยแพร่กระแสเกาหลีไปทั่วโลก เจฟฟ์ เบนจามิน จากนิตยสาร *[[โรลลิงสโตน]]* ได้กล่าวว่าแบล็กพิงก์คือข้อยกเว้นสำหรับแนวคิดที่ว่าศิลปินเคป็อปที่ประสบความสำเร็จมากที่สุดในสหรัฐ คือ บอยแบนด์ วงยังได้รับเครดิตให้เป็นหนึ่งในสองศิลปินผู้ขับเคลื่อนอุตสาหกรรมดนตรีเกาหลี จากสมาพันธ์ผู้ผลิตสิ่งบันทึกเสียงระหว่างประเทศ (IFPI) แบล็กพิงก์ปรากฏอยู่ในรายชื่อผู้ทรงอิทธิพลหลายรายการและเป็นเกิร์ลกรุปวงแรกที่ติดโผ "ผู้ทรงอิทธิพลที่มีอายุไม่เกิน 30 ปีของฟอบส์" พวกเธอยังเป็นหนึ่งใน 100 บุคคลดาวรุ่งที่กำลังกำหนดอนาคตของโลกประจำปี 2019 ของนิตยสาร *[[ไทม์]]* และได้รับการกล่าวถึงว่าเป็น "ผู้สร้างปรากฏการณ์ใหม่ของศิลปินเกาหลีที่ก้าวข้ามอุปสรรคทางภาษาไปสู่การแสดงบนเวทีระดับโลก" เมื่อพวกเธอกลายเป็นเกิร์ลกรุปเคป็อปวงแรกที่ได้แสดงในเทศกาลโคเชลลา เช่นเดียวกับ *[[บลูมเบิร์กนิวส์|บลูมเบิร์ก]]* จัดให้แบล็กพิงก์เป็น "ศิลปินที่ยิ่งใหญ่ที่สุดในโลก" ประจำเดือนตุลาคม 2020 ทำให้พวกเธอเป็นศิลปินเกาหลีวงแรกที่ทำได้ นิตยสาร *[[พีเพิล (นิตยสาร)|พีเพิล]]* จัดให้แบล็กพิงก์อยู่ในรายชื่อ "สตรีที่เปลี่ยนแปลงอุตสาหกรรมดนตรี" และยังเป็นเกิร์ลกรุปวงที่สามในประวัติศาสตร์ที่ได้ขึ้นปกนิตยสาร *โรลลิงสโตน* ถัดจากสไปซ์เกิลส์และเดสทินีส์ไชลด์

แบล็กพิงก์มีผู้ติดตามจำนวนมากบนสื่อสังคมและแพลตฟอร์มสตรีมมิง พวกเธอกลายเป็นวงดนตรีที่มีผู้ติดตามมากที่สุดบนยูทูบเมื่อเดือนกันยายน 2019 ศิลปินหญิงที่มีผู้ติดตามมากที่สุดบนยูทูบเมื่อเดือนกรกฎาคม 2020 และกลายเป็นศิลปินที่มีผู้ติดตามมากที่สุดเมื่อเดือนกันยายน 2021 โดยมีผู้ติดตามมากกว่า 73 ล้านคน ณ เดือนเมษายน 2022 สมาชิกของแบล็กพิงก์ยังเป็นบุคคลที่มียอดผู้ติดตามสูงที่สุดบนอินสตาแกรมในเกาหลีใต้ อันดับหนึ่ง สอง สาม และสี่ คือ ลิซ่า, เจนนี, จีซู และโรเซ ตามลำดับ รวมถึงเกิร์ลกรุปที่มียอดผู้ติดตามมากที่สุดในสปอติฟายเมื่อเดือนพฤศจิกายน 2019 ในเดือนกันยายน 2022 วงมีผู้ติดตามมากกว่า 31 ล้านคน

## กิจกรรมอื่น ๆ
### โฆษณา
ภายในสามสัปดาห์แรกของการเปิดตัว แบล็กพิงก์เป็นรองเพียงวงเอ็กโซ ของศิลปินเคป็อปผู้ทรงอิทธิพลในเดือนสิงหาคม จากการวิเคราะห์ของสถาบันวิจัยธุรกิจเกาหลี จากการศึกษาอีกกลุ่มเป้าหมายหนึ่งในหัวข้อ "เกิร์ลกรุปหญิงที่มีมูลค่าแบรนด์สูงที่สุดประจำเดือนกันยายน" ในปี 2016 แบล็กพิงก์อยู่ในอันดับ 1 แซงวงไอโอไอและทไวซ์ 

ในเกาหลีใต้ แบล็กพิงก์เป็นทูตตราสินค้าหรือโฆษกให้บริษัทชุดกีฬา อาดิดาส โรงแรมและรีสอร์ท พาราไดซ์ซีตี เลนส์สัมผัสยี่ห้อ โอเลนส์ และผลิตภัณฑ์ดูแลเส้นผมยี่ห้อ มีซ็องแซน ในเดือนกรกฎาคม 2018 และเดือนสิงหาคม 2020 วงอยู่อันดับหนึ่งในรายชื่อศิลปินที่มีมูลค่าแบรนด์สูงที่สุดจากการวิเคราะห์ของสถาบันวิจัยธุรกิจเกาหลี ทำให้พวกเธอเป็นกลุ่มศิลปินหญิงวงแรกที่ทำได้ ในเดือนพฤษภาคม 2017 แบล็กพิงก์เป็นทูตประชาสัมพันธ์ให้ด่านศุลกากรหลักอินช็อน โดยป้ายโฆษณาและวิดีโอที่มีภาพของพวกเธอจะทักทายนักท่องเที่ยวชาวต่างชาติที่ท่าอากาศยานนานาชาติอินช็อน ในเดือนเมษายน 2018 แบล็กพิงก์โฆษณาให้น้ำอัดลม สไปรต์ ในเดือนมกราคม 2019 วงเป็นหน้าตาให้กับธนาคารอูรี และยังได้ร่วมงานกับพูมาและรีบอค ไปจนถึงหลุยส์ วิตตองและดียอร์ เครื่องสำอางมูนช็อต กระเป๋าเซนต์สกอตต์ลอนดอน และห้างสรรพสินค้า ชิบูยะ 109 แบล็กพิงก์ยังออกสินค้าร่วมกับโตเกียวเกิลส์คอลเลกชันและเซซิลแม็กบีในญี่ปุ่นอีกด้วย

### การกุศล
ในเดือนธันวาคม 2018 แบล็กพิงก์บริจาคเงินที่ได้จากแอลสไตล์อะวอดส์ 2018 จำนวน 20 ล้านวอนให้กับผู้มีรายได้น้อยและครอบครัวเลี้ยงเดี่ยวในเกาหลีใต้ ในเดือนเมษายน 2019 แบล็กพิงก์บริจาคเงิน 40 ล้านวอนให้แก่สมาคมช่วยเหลือผู้ประสบภัยแห่งเกาหลีใต้ เพื่อช่วยเหลือผู้เคราะห์ร้ายในเหตุการณ์ไฟไหม้ที่ซกโช

## รางวัลและความสำเร็จ

แบล็กพิงก์ได้รับรางวัลพีเพิลส์ชอยซ์อะวอดส์ 3 รางวัล รางวัลทีนชอยซ์อะวอดส์ 1 รางวัล รางวัลเอ็มทีวีวิดีโอมิวสิกอะวอดส์ 1 รางวัล  รางวัลแกออนชาร์ตมิวสิกอะวอดส์ 9 รางวัล รางวัลโกลเดนดิสก์อะวอดส์ 6 รางวัล รางวัลเมลอนมิวสิกอะวอดส์ 5 รางวัล รางวัลเอ็มเน็ตเอเชียนมิวสิกอะวอดส์ 8 รางวัล รางวัลโซลมิวสิกอะวอดส์ 2 รางวัล และบันทึกไว้ในบันทึกสถิติโลกกินเนสส์ 6 หัวข้อ

ในเดือนมกราคม 2019 มิวสิกวิดิโอเพลง "ตู-ดู ตู-ดู" กลายเป็นมิวสิกวิดีโอของกลุ่มดนตรีสัญชาติเกาหลีใต้ที่มียอดผู้ชมสูงสุดในยูทูบ และเป็นมิวสิกวิดีโอของกลุ่มดนตรีเคป็อปตัวแรกที่มียอดผู้ชมถึง 1 พันล้านครั้งในเดือนพฤศจิกายน 2019 "ฮาวยูไลก์แดต" ทำลายสถิติของบันทึกสถิติโลกกินเนสส์มากมาย รวมถึงวิดีโอที่มีการรับชมบนยูทูบมากที่สุดภายใน 24 ชั่วโมง (ด้วยยอดวิว 86.3 ล้านครั้ง) และวิดีโอที่มีผู้ชมมากสุดในรอบปฐมทัศน์ (มียอดผู้ชมอยู่ที่ 1.66 ล้านคน) ในปี 2021 แบล็กพิงก์ทำสถิติในบันทึกสถิติโลกกินเนสส์เป็นครั้งที่หก ในหัวข้อ "วงดนตรีที่มีผู้ติดตามมากที่สุดบนยูทูบ" โดยมีผู้ติดตามถึง 70 ล้านคนในเดือนพฤศจิกายน

ในปี 2020 ซีเจ อีแอนด์เอ็มยกให้แบล็กพิงก์เป็นหนึ่งใน "2020 Visionary" เนื่องจากเป็นแรงบันดาลใจให้กับสาธารณชนทั่วโลกด้วยการบุกเบิกวัฒนธรรมสมัยนิยมของเกาหลี

## สมาชิก

* จีซู () – นักร้อง
* เจนนี () – แร็ปเปอร์ นักร้อง
* โรเซ () – นักร้อง นักเต้น
* ลิซ่า () – นักเต้น แร็ปเปอร์ นักร้อง

## ผลงานเพลง

**สตูดิโออัลบั้ม**
* *[[ดิอัลบั้ม (อัลบั้มแบล็กพิงก์)|ดิอัลบั้ม]]* (2020)
* *[[บอร์นพิงก์]]* (2022)

## ผลงานการแสดง

* *[[แบล็กพิงก์เฮาส์]]* (2018, วีไลฟ์ / ยูทูบ / เจทีบีซี 2)

* *[[เฟ้นหาดาววายจี]]* (2018, เน็ตฟลิกซ์)
* *แบล็กพิงก์เอกซ์สตาร์โรด* (2018, วีไลฟ์)
* *แบล็กพิงก์ไดอารี* (2019, วีไลฟ์ / ยูทูบ)
* *24/365 วิธแบล็กพิงก์* (2020, ยูทูบ)
* *[[แบล็กพิงก์: ไลต์อัพเดอะสกาย]]* (2020, เน็ตฟลิกซ์)
* *[[แบล็กพิงก์: เดอะมูวี]]* (2021)
* *บอร์นพิงก์เมมโมรีส์* (2022, ยูทูบ)

## ทัวร์คอนเสิร์ต

* แบล็กพิงก์เจแปนพรีเมียมเดบิวต์โชว์เคส (2017)
* แบล็กพิงก์อะรีนาทัวร์ (2018)
* อินยัวร์แอเรียเวิลด์ทัวร์ (2018–2020)
* ไลฟ์สตรีมคอนเสิร์ต: เดอะโชว์ (2021)
* บอร์นพิงก์เวิลด์ทัวร์ (2022–2023)
* เดดไลน์เวิลด์ทัวร์ (2025–2026)

## เชิงอรรถ

## อ้างอิง

## แหล่งข้อมูลอื่น

*  

หมวดหมู่:แบล็กพิงก์
หมวดหมู่:กลุ่มดนตรีเคป็อป
หมวดหมู่:กลุ่มดนตรีเกาหลีใต้ที่ก่อตั้งในปี พ.ศ. 2559
หมวดหมู่:กลุ่มดนตรีจากโซล
หมวดหมู่:เกิร์ลกรุปเกาหลีใต้
หมวดหมู่:ศิลปินสังกัดยูนิเวอร์ซัลมิวสิกกรุป
หมวดหมู่:ศิลปินในสังกัดอินเตอร์สโคปเรเคิดส์
หมวดหมู่:ผู้ชนะมามาอะวอดส์
หมวดหมู่:ผู้ชนะเมลอนมิวสิกอะวอดส์
หมวดหมู่:ผู้ครองสถิติโลก